
ΓΝΩΜΟΔΟΤΗΣΗ
Η Επιτροπή Αλιείας καλεί την Επιτροπή Ελέγχου του Προϋπολογισμού, που είναι αρμόδια επί της ουσίας, να συμπεριλάβει στην πρόταση ψηφίσματός της τα ακόλουθα:
1.	λαμβάνει υπόψη την έκθεση του Ελεγκτικού Συνεδρίου για τους ετήσιους λογαριασμούς της Ευρωπαϊκής Υπηρεσίας Ελέγχου της Αλιείας (στο εξής: «η Υπηρεσία») για το οικονομικό έτος 2024, την ετήσια έκθεση δραστηριοτήτων της Υπηρεσίας για το 2024 και την ανάλυση και αξιολόγηση της εν λόγω έκθεσης που εξέδωσε το Διοικητικό Συμβούλιο της Υπηρεσίας·
2.	εκφράζει την ικανοποίησή του για τις δραστηριότητες που πραγματοποιήθηκαν από το Ελεγκτικό Συνέδριο και για τη δήλωση του Ελεγκτικού Συνεδρίου, σύμφωνα με την οποία οι λογαριασμοί της Υπηρεσίας για το οικονομικό έτος που έληξε στις 31 Δεκεμβρίου 2024 συμμορφώνονται με τον δημοσιονομικό κανονισμό της Ένωσης και με τους λογιστικούς κανόνες που ενέκρινε ο υπόλογος της Επιτροπής· σημειώνει τις παρατηρήσεις του Ελεγκτικού Συνεδρίου σχετικά με τα συστήματα διαχείρισης και ελέγχου και την επανειλημμένη χρήση μεταφορών πιστώσεων· εκφράζει την ικανοποίησή του για τις εξηγήσεις που παρέσχε η Υπηρεσία και τη δέσμευσή της να αντιμετωπίσει αυτά τα ζητήματα· 
3.	σημειώνει ότι η Υπηρεσία έλαβε αρχικά συνεισφορά ύψους 30,58 εκατ. EUR από τον γενικό προϋπολογισμό της Ένωσης το 2024, ποσό που συνιστά αύξηση κατά 1,61% σε σχέση με το 2023· η τελική συνεισφορά από τον γενικό προϋπολογισμό που έλαβε η Υπηρεσία, μετά την έγκριση του διορθωτικού προϋπολογισμού, ανήλθε σε 30,79 εκατ. EUR, ποσό που συνιστά τελική αύξηση κατά 2,31 % σε σχέση με το 2023· σημειώνει ότι τόσο ο ετήσιος προϋπολογισμός της Υπηρεσίας όσο και ο αριθμός του προσωπικού συγκαταλέγονται μεταξύ των χαμηλότερων μεταξύ των οργανισμών της Ένωσης· υπογραμμίζει ότι οι δραστηριότητες της Υπηρεσίας έχουν, εν τω μεταξύ, διευρυνθεί, ιδίως όσον αφορά τις προσπάθειες που καταβάλλει για την αντιμετώπιση της ΠΑΑ αλιείας και των συνεπειών της για τη βιωσιμότητα των αλιευτικών πόρων, την οικονομία, την κυριαρχία και την ασφάλεια της Ένωσης και των εξόχως απόκεντρων περιοχών της·
4.	τονίζει ότι η Υπηρεσία έλαβε «άλλα έσοδα» αξίας 1,23 εκατ. EUR, με αποτέλεσμα τα συνολικά έσοδα της Υπηρεσίας να ανέρχονται σε 32,02 εκατ. EUR·
5.	αναγνωρίζει ότι κατά τη διάρκεια του οικονομικού έτους 2024 η Υπηρεσία μπόρεσε να υλοποιήσει το 99,5% του ετήσιου προγράμματος εργασίας της, σε σύγκριση με ποσοστό 98% το 2023· σημειώνει ότι η Υπηρεσία μπόρεσε να διεκπεραιώσει τα καθήκοντά της και να εκτελέσει τον προϋπολογισμό της όπως είχε προγραμματιστεί· συγχαίρει την Υπηρεσία για την εκτέλεση του προϋπολογισμού κατά 100 % για τις αναλήψεις υποχρεώσεων και κατά 76,6 % για τις πληρωμές, αύξηση κατά 4 % σε σχέση με το 2023· σημειώνει ότι, λαμβάνοντας υπόψη τα έσοδα με ειδικό προορισμό, η Υπηρεσία πέτυχε ποσοστό εκτέλεσης 92,3 % για τις αναλήψεις υποχρεώσεων και 76,9 % για τις πληρωμές· θεωρεί ότι αυτό το επίπεδο εκτέλεσης και αποτελεσματικότητας όσον αφορά τη χρήση των δημόσιων πόρων αποτελεί παράδειγμα χρηστής διαχείρισης που θα πρέπει να εμπνεύσει και άλλους οργανισμούς της Ένωσης, ιδίως σε μια χρονική συγκυρία στην οποία η δημοσιονομική πειθαρχία και η υπεύθυνη χρήση των κονδυλίων θα πρέπει να αποτελούν προτεραιότητα·
[bookmark: _Hlk220419949]6.	υπενθυμίζει την προσέγγιση μηδενικής ανοχής της Ένωσης έναντι της παράνομης, αδήλωτης και ανεξέλεγκτης (ΠΑΑ) αλιεία και τον ζωτικό ρόλο της Υπηρεσίας στην καταπολέμηση της ΠΑΑ αλιείας, καθώς και τη συμβολή της Υπηρεσίας στην εφαρμογή της κοινής αλιευτικής πολιτικής (ΚΑΠ)· εκφράζει, στο πλαίσιο αυτό, τη λύπη του για το γεγονός ότι, λόγω της λήξης της σύμβασης-πλαισίου και της καθυστέρησης στη σύναψη της σύμβασης από κοινού προμηθειών με τον Frontex, δεν κατέστη δυνατή η ναύλωση εναέριου δυναμικού σταθερών πτερύγων· προειδοποιεί ότι η λήξη της σύμβασης για τα εν λόγω εναέρια μέσα περιορίζει την πραγματική επιχειρησιακή ικανότητα της Υπηρεσίας να καταπολεμήσει αποτελεσματικά την ΠΑΑ αλιεία· ζητεί να επανεξεταστούν οι εν λόγω διαδικασίες αυτές προκειμένου να αποφεύγονται οι διακοπές που ενδέχεται να ευνοούν παράνομες δραστηριότητες στα ευρωπαϊκά ύδατα· σημειώνει ότι οι δαπάνες για ναύλωση περιπολικών σκαφών ανοικτής θαλάσσης μειώθηκαν κατά 2,5%·
7.	τονίζει ότι, παρά τις συνεχιζόμενες προσπάθειες, η ΠΑΑ αλιεία εξακολουθεί να αποτελεί σοβαρή πρόκληση στα ύδατα της ΕΕ, στρεβλώνοντας την ανταγωνιστικότητα, υπονομεύοντας τη βιωσιμότητα των αλιευτικών αποθεμάτων και απειλώντας την οικονομική βιωσιμότητα του αλιευτικού τομέα και των παράκτιων κοινοτήτων της ΕΕ· τονίζει την επείγουσα ανάγκη να ενισχυθούν οι ικανότητες εναέριας και θαλάσσιας επιτήρησης και παρακολούθησης, να εξασφαλιστεί η ύπαρξη αποτελεσματικών και αναλογικών συστημάτων ελέγχου και επιθεώρησης και να παρασχεθεί στοχευμένη στήριξη και κατάρτιση στις εθνικές αρχές και τις τοπικές παράκτιες κοινότητες, προκειμένου να εντοπίζονται, να προλαμβάνονται και να καταπολεμούνται αποτελεσματικά οι δραστηριότητες ΠΑΑ αλιείας σε όλα τα ύδατα της ΕΕ·
8.	τονίζει τη σημασία της εξάρτησης της Υπηρεσίας από εξωτερικές πηγές εσόδων με σκοπό την εξασφάλιση κεφαλαίων για την εκπλήρωση των καταστατικών στόχων του·
9.	υπενθυμίζει ότι πρωτίστως υπεύθυνα για τον έλεγχο των αλιευτικών δραστηριοτήτων είναι τα κράτη μέλη, ενώ τα καθήκοντα της Υπηρεσίας περιορίζονται στην υποστήριξη και τον συντονισμό, καθώς και στην παροχή βοήθειας στον τομέα αυτό στα κράτη μέλη· τονίζει ιδίως τη σημασία της συμβολής της Υπηρεσίας στην εναρμόνιση των δραστηριοτήτων ελέγχου με ομοιόμορφη, προβλέψιμη και διαφανή εποπτεία, και παράλληλη αποφυγή διαφορετικών ερμηνειών μεταξύ των κρατών μελών στα οποία υπάρχει κίνδυνος άνισης μεταχείρισης, προκειμένου να διασφαλιστούν ίσοι όροι ανταγωνισμού και ισότητα στους ελέγχους· επιμένει ότι η έλλειψη ελέγχου των αλιευτικών δραστηριοτήτων δεν πρέπει να αντισταθμίζεται από την αύξηση των πρόσθετων επιβαρύνσεων για τους φορείς εκμετάλλευσης ή από την απώλεια ίσων όρων ανταγωνισμού·
10.	τονίζει ότι, λόγω της πρόσφατα εγκριθείσας αναθεώρησης του κανονισμού για τον έλεγχο της αλιείας, ο φόρτος εργασίας της Υπηρεσίας αυξήθηκε, για να καταστεί, συγκεκριμένα, δυνατή μια πιο εναρμονισμένη εφαρμογή των κανόνων μεταξύ των κρατών μελών· τονίζει ότι η αύξηση των υποχρεώσεων χωρίς να διατίθενται επαρκείς πόροι για την εκπλήρωσή τους θα έβλαπτε την ικανότητα της Υπηρεσίας να εκτελεί τα σημαντικά καθήκοντά της· 
[bookmark: _Hlk219831144]11.	καλεί την Επιτροπή να συνεργάζεται με την Υπηρεσία όταν καταρτίζει τις κατ’ εξουσιοδότηση και εκτελεστικές πράξεις του πρόσφατα εγκριθέντος κανονισμού ελέγχου και όταν πρόκειται για τους κανονισμούς που αφορούν τις δραστηριότητές του· υπενθυμίζει την ανάγκη καθοδήγησης του τομέα κατά την εφαρμογή του εν λόγω πλαισίου με τη δημιουργία έργων που θα στηρίζουν τα ενδιαφερόμενα μέρη και τις διοικήσεις στον τομέα της αλιείας κατά τη μετάβαση στα ψηφιακά εργαλεία και τους επικαιροποιημένους κανόνες·
12.	τονίζει, συνεπώς, την ανάγκη να είναι οι οικονομικοί και ανθρώπινοι πόροι που διατίθενται στην Υπηρεσία εγγυημένοι και ανάλογοι προς τα καθήκοντα που της έχουν ανατεθεί και τις δραστηριότητες που πρέπει να εκτελέσει και να αποφεύγονται πρόσθετες πιέσεις στη δραστηριότητα των υπαλλήλων και την ποιότητα των συνθηκών εργασίας τους· καλεί την Υπηρεσία να συνεχίσει τις προσπάθειές της για να διασφαλίσει τη βέλτιστη χρήση των διατιθέμενων πιστώσεων·
13.	καλεί την Υπηρεσία να υποστηρίζει τα κράτη μέλη στην παρακολούθηση και τον εντοπισμό σοβαρών παραβάσεων, όπως ορίζονται στον κανονισμό (ΕΕ) 2023/2842, και ιδίως παραβάσεων που αναφέρονται στο άρθρο 90 παράγραφος 2 στοιχείο ιστ) σχετικά με τη χρήση αναγκαστικής εργασίας· επισημαίνει τη σημασία της παροχής επαρκούς κατάρτισης στους επιθεωρητές της ΕΕ σε σχέση με την παρακολούθηση και τον εντοπισμό σοβαρών παραβάσεων·
14.	σημειώνει ότι το 2024 η Υπηρεσία ανέφερε συνολικά 45.734 επιθεωρήσεις, δηλαδή αύξηση κατά 1,65% σε σύγκριση με το 2023· υπογραμμίζει ότι, ενώ οι αριθμοί των επιθεωρήσεων έχουν αυξηθεί, υποδηλώνοντας αποτελεσματικότερη κατανομή των πόρων, καταδεικνύει επίσης ότι εξακολουθεί να υπάρχει μεγάλη ανάγκη για αποτελεσματική παρακολούθηση και επιβολή σε όλα τα ύδατα της ΕΕ· θεωρεί ότι η αύξηση κατά 14 % των επιθεωρήσεων με τουλάχιστον μία εικαζόμενη παράβαση σε σύγκριση με το 2023 παρέχει πολύτιμες πληροφορίες για την περαιτέρω ενίσχυση της συμμόρφωσης και τη διασφάλιση αποτελεσματικής εποπτείας· τονίζει ότι η Υπηρεσία θα πρέπει να εξακολουθήσει να αυξάνει τις δραστηριότητες επιθεώρησης που αναπτύσσει με σκοπό την ενίσχυση της επιβολής, να προστατεύσει τα αποθέματα ιχθύων και να διασφαλίσει τα μέσα διαβίωσης των αλιέων·
15.	επιβεβαιώνει εκ νέου τη δέσμευσή μας υπέρ ενός διεθνούς συστήματος βασισμένου σε κανόνες και τονίζει τον σημαντικό ρόλο της Ένωσης στη διεθνή διακυβέρνηση και διπλωματία των ωκεανών· επισημαίνει, στο πλαίσιο αυτό και σε σχέση με την καταπολέμηση της ΠΑΑ αλιείας, ότι η Υπηρεσία διαδραματίζει σημαντικό ρόλο στην ενθάρρυνση της αυξημένης και εναρμονισμένης εφαρμογής των υφιστάμενων συστημάτων ελέγχου της ΕΕ, καθώς και της συνεργασίας με τρίτες χώρες, προκειμένου να συμβάλει στην ενίσχυση μιας παγκόσμιας τάξης βασισμένης σε κανόνες και, μεταξύ άλλων, στην καταπολέμηση της παράνομης αλιείας και στην εξασφάλιση του σεβασμού των ανθρωπίνων δικαιωμάτων, συμπεριλαμβανομένων των κοινωνικών δικαιωμάτων, των εργαζόμενων σε αλιευτικά σκάφη·
16.	τονίζει ότι η αξιοπιστία του βασισμένου σε κανόνες διεθνούς συστήματος διακυβέρνησης της βιώσιμης αλιείας εξαρτάται επίσης από την ικανότητα της Ένωσης να διασφαλίζει ότι τα αλιευτικά προϊόντα που εισάγονται από τρίτες χώρες στην ευρωπαϊκή αγορά έχουν παραχθεί πληρώντας τις ίδιες απαιτήσεις με αυτές που ισχύουν για τους στόλους των κρατών μελών· προειδοποιεί για τον κίνδυνο αθέμιτου ανταγωνισμού εάν η συνοχή αυτή δεν διασφαλίζεται αυστηρά·
17.	εκφράζει την ικανοποίησή του για τη στήριξη που παρέχει η Υπηρεσία στο έργο της Ένωσης στο πλαίσιο των περιφερειακών οργανώσεων διαχείρισης της αλιείας (ΠΟΔΑ) και τη συνεργασία με τρίτες χώρες για τη βελτίωση της συμμόρφωσης, την εξασφάλιση ίσων όρων ανταγωνισμού και την ανάπτυξη ικανοτήτων· τονίζει τον καίριο ρόλο που διαδραματίζει η Υπηρεσία στην στήριξη των κρατών μελών για τη συντονισμένη παρακολούθηση των απαγορευμένων περιοχών αλιείας (FRA) που έχουν θεσπιστεί από τη Γενική Επιτροπή Αλιείας για τη Μεσόγειο (ΓΕΑΜ)·
18.	σημειώνει με ικανοποίηση τη συνεχιζόμενη συνεργασία της Υπηρεσίας με τον Ευρωπαϊκό Οργανισμό Συνοριοφυλακής και Ακτοφυλακής (Frontex) και με τον Ευρωπαϊκό Οργανισμό για την Ασφάλεια στη Θάλασσα (EMSA) με στόχο τη στήριξη των εθνικών αρχών που εκτελούν καθήκοντα ακτοφυλακής, σύμφωνα με το άρθρο 8 του κανονισμού (ΕΕ) 2019/473· θεωρεί ότι η εν λόγω συνεργασία αποτελεί υπόδειγμα συνεργασίας και συνεργειών μεταξύ οργανισμών της Ένωσης που θα πρέπει να ενθαρρυνθεί και να εμπνεύσει οργανισμούς που δραστηριοποιούνται σε άλλους τομείς· ενθαρρύνει την Υπηρεσία να συνεχίσει τις προσπάθειές της προς την κατεύθυνση αυτή·
19.	εκφράζει την πεποίθησή του ότι η ενίσχυση της συνεργασίας μεταξύ της Υπηρεσίας και του Ευρωπαϊκού Οργανισμού Περιβάλλοντος (ΕΟΠ), ιδίως όσον αφορά την κοινή χρήση δεδομένων, καθώς και του Ευρωπαϊκού Οργανισμού Διαστήματος (ΕΟΔ), προσφέρει αθροιστικά οφέλη· εκφράζει, εν προκειμένω, την ικανοποίησή του για την υπογραφή μνημονίου συνεννόησης με τον ΕΟΠ για την ανταλλαγή πληροφοριών και γνώσεων και τη διεξαγωγή δοκιμαστικών σχεδίων στη θάλασσα και, κυρίως, ενός σχεδίου για τα θαλάσσια απορρίμματα το οποίο περιλαμβάνει παρακολούθηση, ανάκτηση, συλλογή και ανακύκλωση εγκαταλελειμμένων ή χαμένων αλιευτικών εργαλείων σε καθορισμένες θαλάσσιες περιοχές·
20.	επισημαίνει τον ρόλο της Υπηρεσίας στην οικοδόμηση ικανοτήτων και στην κατάρτιση σε τρίτες χώρες αλλά και τον καίριο ρόλο της Υπηρεσίας στη διασφάλιση ίσων όρων ανταγωνισμού με όλα τα παράκτια κράτη·
21.	σημειώνει ότι, ενώ η ΠΑΑ αλιεία εξακολουθεί να αποτελεί σοβαρή πρόκληση εντός των υδάτων της ΕΕ, η στοχευμένη στήριξη και οι ενισχυμένες ικανότητες μπορούν να ενισχύσουν τη συμμόρφωση και την επιβολή· τονίζει, ως εκ τούτου, ότι η Υπηρεσία θα πρέπει να συνεχίσει να ενισχύει την κατάρτιση και τη στήριξη των εθνικών αρχών, των επιθεωρητών και των τοπικών παράκτιων κοινοτήτων της ΕΕ, ώστε να βελτιωθεί η ικανότητά τους να εντοπίζουν, να προλαμβάνουν και να καταπολεμούν τις δραστηριότητες ΠΑΑ·
22.	υπογραμμίζει τον ζωτικό ρόλο της Υπηρεσίας στην προώθηση της συμμόρφωσης με τους διεθνείς κανόνες αλιείας και στη διασφάλιση πραγματικά ίσων όρων ανταγωνισμού μεταξύ της Ένωσης και όλων των παράκτιων κρατών, ιδίως όσον αφορά τις κοινές ή υπό κοινή διαχείριση αλιευτικές δραστηριότητες· σημειώνει ότι η εν λόγω συντονισμένη δέσμευση, τόσο στο εξωτερικό όσο και εντός της Ένωσης, είναι απαραίτητη για τη διαφύλαξη της βιώσιμης αλιείας, τη διατήρηση του θεμιτού ανταγωνισμού και την προστασία της μακροπρόθεσμης κοινωνικής και οικονομικής βιωσιμότητας των παράκτιων περιοχών μας·
23.	σημειώνει ότι στις 31 Δεκεμβρίου 2024 ο πίνακας προσωπικού παρουσίαζε κάλυψη κατά 97%, καθώς είχαν καλυφθεί οι 75 από τις 77 θέσεις έκτακτων υπαλλήλων που είχαν εγκριθεί στον προϋπολογισμό της Ένωσης· λαμβάνει υπόψη την αύξηση των δαπανών προσωπικού κατά 6,7% σε σύγκριση με το 2023·
24.	επισημαίνει τη δέσμευση της Υπηρεσίας να διασφαλίζει ίση μεταχείριση για όλο το προσωπικό και να επιτύχει ισόρροπη εκπροσώπηση των φύλων σε όλους τους βαθμούς και τα επίπεδα ευθύνης· εκφράζει ανησυχία για το γεγονός ότι οι γυναίκες εξακολουθούν να αντιπροσωπεύουν μόνο το 39% του προσωπικού που απασχολείται στους βαθμούς άνω του AD 8, ποσοστό που παραμένει κατ’ ουσία αμετάβλητο από το 2021, παρότι το συνολικό ποσοστό γυναικών υπαλλήλων είναι 50%· για τον λόγο αυτό, σημειώνει ότι πρέπει να γίνουν περισσότερα για να επιτευχθεί η ισότητα σε επίπεδο διευθυντικών στελεχών· επαναλαμβάνει την έκκλησή του προς την Υπηρεσία να εφαρμόσει και να ενισχύσει τη στρατηγική της για την ισότητα των φύλων και την πολιτική συμπεριληπτικότητας·
25.	επαναβεβαιώνει την πεποίθησή του ότι η ανεπαρκής χρηματοδότηση και η απουσία ενός ειδικού οριοθετημένου και αυτόνομου ταμείου για την αλιεία και την υδατοκαλλιέργεια στην πρόταση της Επιτροπής για το πολυετές δημοσιονομικό πλαίσιο 2028-2034 θα δυσχεράνει την ειδική συνεργασία μεταξύ της Υπηρεσίας και των κρατών μελών· επισημαίνει ότι η απουσία επαρκούς ειδικής χρηματοδότησης αναμένεται επίσης να έχει σοβαρές αρνητικές επιπτώσεις στον αλιευτικό στόλο της ΕΕ και στην ικανότητά του να συμμορφώνεται με τον αναθεωρημένο κανονισμό για τον έλεγχο της αλιείας και, κατ’ επέκταση, ενδέχεται να παρεμποδίσει την αναγκαία εφαρμογή της Κοινής Αλιευτικής Πολιτικής·
26.	εκφράζει επίσης την ανησυχία του για το γεγονός ότι που η έλλειψη επαρκών και ειδικών κονδυλίων για την αλιεία στο μελλοντικό ΠΔΠ θα υπονομεύσει την ικανότητα της Υπηρεσίας να στηρίζει την εφαρμογή της ΚΑΠ, ιδίως όσον αφορά την εναρμόνιση του ελέγχου της αλιείας μεταξύ των κρατών μελών, θα υπονομεύσει την καταπολέμηση της ΠΑΑ αλιείας και θα περιορίσει τους ισότιμους όρους ανταγωνισμού μεταξύ των στόλων της ΕΕ, καθώς και μεταξύ των στόλων της ΕΕ και των στόλων τρίτων χωρών· εκφράζει τη λύπη του για την έλλειψη επαρκούς χρηματοδότησης και, για τον λόγο αυτό, καλεί την Επιτροπή και τα κράτη μέλη να προβλέψουν τουλάχιστον πανομοιότυπα ποσά σταθερών τιμών για τον προϋπολογισμό του Οργανισμού στο επόμενο ΠΔΠ·
27.	προτείνει τη χορήγηση απαλλαγής στην εκτελεστική διευθύντρια της Υπηρεσίας όσον αφορά την εκτέλεση του προϋπολογισμού της Υπηρεσίας για το οικονομικό έτος 2024.

